ກອງປະຊຸມວຽກງານຕຸລາການບັນດາແຂວງມີເສັ້ນຊາຍແດນຮ່ວມຫວຽດນາມ-ລາວຄັ້ງທີ 3
ກອງປະຊຸມວຽກງານຕຸລາການບັນດາແຂວງມີເສັ້ນຊາຍ
ແດນຮ່ວມລະຫວ່າງ ຫວຽດນາມ - ລາວ ເປີດກ້ວາງຄັ້ງທີ 3
(ພາບອິນເຕີແນັດ)
ວັນທີ 27/09, ກະຊວງຍຸຕິທຳ ຫວຽດນາມ ແລະ ກະຊວງຍຸຕິທຳ ລາວ ສົມທົບກັນຈັດຕັ້ງກອງປະຊຸມວຽກງານຕຸລາການບັນດາແຂວງມີເສັ້ນຊາຍແດນຮ່ວມລະຫວ່າງ ຫວຽດນາມ - ລາວ ເປີດກ້ວາງຄັ້ງທີ 3. ກອງປະຊຸມແມ່ນເວທີປາໄສ ເພື່ອໃຫ້ບັນດາອົງການຕຸລາການ ແລະ ປະຕິບັດຄຳຕັດສິນຂອງສານສຳລັບຄະດີແພ່ງຢູ່ທ້ອງຖິ່ນ ແລະ ບັນດາແຂວງທີ່ມີເສັ້ນຊາຍແດນຮ່ວມລະຫວ່າງ ຫວຽດນາມ - ລາວ ປຶກສາຫາລື, ສະເໜີແນະບັນດາມາດຕະການເພີ່ມທະວີການຮ່ວມມືລະຫວ່າງບັນດາອົງການຕຸລາການ ແລະ ປະຕິບັດຄຳຕັດສິນຂອງສານສຳລັບຄະດີແພ່ງ 2 ປະເທດ. ທີ່ກອງປະຊຸມ, ບັນດາຜູ້ແທນຖືວ່າ: ໃນໄລຍະຈະມາເຖິງ, ກະຊວງຍຸຕິທຳ 2 ປະເທດສືບຕໍ່ສົມທົບກັນຢ່າງແນ້ນແຟ້ນກັບບັນດາກະຊວງ, ຂະແໜງການທີ່ກ່ຽວຂ້ອງ ເພື່ອຊີ້ນຳບັນດາອົງການຕຸລາການຂັ້ນທ້ອງຖິ່ນ ປະຕິບັດຂໍ້ຕົກລົງລະຫວ່າງລັດຖະບານ ຫວຽດນາມ ແລະ ລັດຖະບານ ລາວ ຢ່າງມີປະສິດທິຜົນ ກ່ຽວກັບການແກ້ໄຂບັນຫາອົບພະຍົບຢ່າງເສລີ ແລະ ການສົມລົດຢ່າງຜິດກົດໝາຍໃນເຂດຊາຍແດນເຊິ່ງລົງນາມໃນວັນທີ 08/07/2013.
ທີ່ກອງປະຊຸມ, 2 ຝ່າຍໄດ້ລົງນາມໃນເອກະສານຮ່ວມມື 3 ສະບັບລວມມີ: ບົດບັນທຶກຂໍ້ຕົກລົງລະຫວ່າງ 2 ກະຊວງຍຸຕິທຳກ່ຽວກັບການຜັນຂະຫຍາຍໂຄງການໜູນຊ່ວຍສະຖາບັນຍຸຕິທຳ ລາວ; ແຜນການຮ່ວມມືລະຫວ່າງ 2 ກະຊວງຍຸຕິທຳປີ 2017 ແລະ ຂໍ້ຕົກລົງຮ່ວມມືລະຫວ່າງມະຫາວິທະຍາໄລກົດໝາຍ ຮ່າໂນ້ຍ ແລະ ສະຖາບັນຍຸຕິທຳແຫ່ງຊາດ ລາວ.
(ແຫຼ່ງຄັດຈາກ VOV)